《适安惠糟蟹新酒》
宋代·陈起

伟哉无肠公，横行占江湖。
几欲肆其雄，上山攫于菟。
无端四五辈，怀椒寻酒垆。
枕藉糟丘下，醉魂呼不甦。
尚想横戈勇，胸次与世殊。
开怀风味佳，大丹液膏腴。
此宝君所储，何为贻老夫。
曲生挟之前，烂然陈座隅。
当其左持螯，不知竭此壶。
酩酊无何乡，轩冕不关渠。
东望歌老饕，前溪梅影疏。

作者简介：陈起，字辅圣，沅江（今属湖南）人。仁宗景祐元年（一○三四）进士。历知宁乡、秭归、湘乡、萍乡等县（清嘉庆《沅江县志》卷二五）。嘉祐间为永州通判（清道光《永州府志》卷一八）。